
1. Situaţia din Orientul Mijlociu 

 

La 5 februarie a.c., secretarul de stat american, Colin Powell, i-a cerut liderului Autorităţii Palestiniene, Yasser Arafat, să aleagă “o dată pentru totdeauna” între pace şi terorism.

Şeful diplomaţiei americane a adresat un apel şi Israelului în vederea adoptării unor măsuri privind reducerea blocadei asupra teritoriilor palestiniene. “Y. Arafat trebuie să acţioneze ferm împotriva surselor terorismului şi să aleagă pacea în locul violenţei”, a afirmat C. Powell în faţa Comisiei senatoriale a afacerilor externe. “Nu poate juca pe două fronturi: nu se poate angaja pe calea păcii şi, în acelaşi timp, să permită sau să tolereze continuarea violenţei şi a terorismului”, a mai declarat el.

C. Powell a cerut guvernului condus de premierul israelian Ariel Sharon să acţioneze pentru a reduce suferinţele palestinienilor în speranţa instaurării unui armistiţiu. “Israelul trebuie şi el să acţioneze”, a precizat el, amintind că “premierul A. Sharon a vorbit de dorinţa sa de a ameliora condiţiile de viaţă ale populaţiei palestiniene, care se confruntă cu o situaţie economică dezastruoasă şi cu o suferinţe zilnice”. “Am cerut guvernului israelian să ia măsuri care să prevină o nouă creştere a tensiunilor şi să evite blocarea eforturilor în vederea reducerii violenţei”, a mai spus secretarul american. 

*

“Dispariţia de pe scena politică a preşedintelui palestinian Yasser Arafat va conduce teritoriile palestiniene spre haos”, a declarat preşedintele egiptean Hosni Mubarak. “Nu îl apăr pe Y. Arafat, apăr pacea şi stabilitatea în regiune”, a precizat preşedintele egiptean, subliniind că poporul palestinian are încredere în liderul său, preşedinte al Organizaţiei pentru Eliberarea Palestinei de 33 de ani.

“Dacă altcineva va veni la putere se va bucura de sprijinul poporului palestinian în interior şi în exterior?”, s-a întrebat H. Mubarak, care se teme de “conflictul care poate izbucni între cele cinci sau şase organizaţii care se luptă pentru putere”.

Ministrul egiptean al Afacerilor Externe, Ahmed Maher, a afirmat, la rândul său, că întâlnirea dintre premierul israelian, Ariel Sharon, şi liderii palestinieni, prima de când acesta şi-a preluat funcţia în martie 2001, poate însemna că A. Sharon “a revenit asupra ideii potrivit căreia Y. Arafat nu mai este un partener în procesul de pace”.

Potrivit ministrului egiptean, A. Sharon a renunţat la “ideile absurde”, care îi interziceau să îi întâlnească pe palestinieni. “Ariel Sharon a declarat că această întâlnire nu va fi ultima, ceea ce înseamnă că este conştient de faptul că mai există şi o altă cale pe lângă cea urmată în prezent de Israel pentru a se ajunge la instaurarea păcii”, a afirmat acesta.

*

Premierul israelian, Ariel Sharon, a afirmat, la 8 februarie a.c., cu prilejul unei vizite intreprinse în SUA, că preşedintele palestinian, Yasser Arafat, “nu este un partener şi nu va fi”, preconizând, totdată, apariţia unei “conduceri palestiniene alternative”.

“Y. Arafat se scoate singur din joc aflându-se în fruntea unei coaliţii teroriste, el nu este un partener şi nu va fi, este în afara jocului”, a afirmat A. Sharon într-o conferinţă de presă după întrevederile avute cu preşedintele George W. Bush şi cu vicepreşedintele Dick Cheney. “Trebuie intensificate presiunile asupra lui Y. Arafat, deoarece acest lucru nu poate decât să accelereze apariţia unei conduceri alternative, deoarece acesta este direct răspunzător de suferinţele populaţiei palestiniene”, a adăugat premierul israelian. “Acest proces va fi lung şi va dura cu atât mai mult cu cât Y. Arafat se va afla mai în afara jocului”, a subliniat el.

“Putem discuta cu alţi palestinieni, cum am făcut-o deja”, a afirmat A. Sharon, referindu-se la întâlnirea avută cu trei înalţi responsabili palestinieni, între care preşedintele Consiliului legislativ, Ahmad Qorei, şi numărul doi în ierarhia OEP, Mahmoud Abbas. 

Pe de altă parte, premierul israelian a reafirmat că Israelul “nu intenţionează să îl înlăture fizic pe Y. Arafat” şi a atras, totodată, atenţia că nu a auzit “nici o critică din partea Statelor Unite” în legătură cu blocarea, de facto, a lui Y. Arafat la reşedinţa sa din Ramallah începând cu data de 3 decembrie 2001, tancurile israeliene fiind desfăşurate la câţiva zeci de metri de birourile acestuia.

În cadrul aceleiaşi conferinţe de presă, preşedintele american George W. Bush a preconizat, în schimb, menţinerea presiunii asupra lui Yasser Arafat pentru a-l determina pe acesta să lupte împotriva terorismului, însă a refuzat să îl boicoteze, aşa cum a cerut premierul israelian.

Preşedintele american a reafirmat, doar, că Statele Unite “vor continua să exercite presiuni asupra lui Y. Arafat pentru a-l convinge să ia măsuri serioase, reale şi concrete împotriva acestor activităţi teroriste”. Astfel, George W. Bush a respins apelul lui A. Sharon de a-l scoate pe liderul palestinian “în afara jocului" şi de a miza pe alţi lideri locali.

Ariel Sharon a mai evocat, cu această ocazie, “un plan de ajutor” ce urmează să fie acordat populaţiei palestiniene. Acesta va fi finanţat de comunitatea internaţională şi “va permite crearea a 100.000 de locuri de muncă în Fâşia Gaza în următorii cinci ani”. 

*

Pe fondul negocierilor de rezolvare a conflictului, a fost lansată o nouă ofensivă militară, circa 40 de persoane fiind rănite în cursul raidurilor lansate de armata israeliană, la 10 februarie, în Fâşia Gaza, ca represalii la un atac palestinian în sudul Israelului.

Avioane de luptă F-16 au bombardat cartierul general al forţelor de securitate palestiniene de la Gaza, rănind 22 de palestinieni, civili şi membri ai serviciilor de securitate. Trei bombe au distrus cartierul general al poliţiei maritime şi au avariat centrul de comandandament al gărzii prezidenţiale palestiniene, “Forţa-17”.

“Doi angajaţi ai ONU au fost răniţi în urma bombardamentelor care au cauzat avarierea birourilor Naţiunilor Unite”, a declarat coordonatul special al acestei organizaţii pentru procesul de pace din Orientul Mijlociu, Terje Roed-Larsen, care s-a declarat scandalizat de faptul că “Israelul utilizează bombe de calibru mare în apropierea zonelor de locuinţe şi a birourilor Naţiunilor Unite”.

Autoritatea Palestiniană a acuzat “Guvernul israelian de responsabilitate totală a acestei escalade”. Principalul consilier al liderului palestinian Yasser Arafat, Nabil Abu Rudeina, a condamnat raidul, afirmând că premierul israelian, Ariel Sharon, încearcă să acţioneze în vederea eşuării eforturilor de pace internaţionale. “Noi cerem Statelor Unite să acţioneze rapid pentru încetarea agresiunii israeliene înainte ca noi să pierdem orice şansă de revenire a calmului în regiune”, a declarat el.

Pe de altă parte, elicoptere israeliene au lansat rachete asupra unui atelier de metalurgie în tabăra de refugiaţi de la Jabaliya, în nordul Fâşiei Gaza, rănind 11 civili. Armata israeliană a anunţat, într-un comunicat, că, “în semn de ripostă faţă de atacul de la Beersheba”, în sudul Israelului, “au fost atacate două ateliere unde erau fabricate mortiere şi rachete precum şi alt armament la Jabaliya, în nordul Fâşiei Gaza”. 

Ministrul israelian al Apărării, Binyamin Ben Eliezer, a afirmat că, în cazul în care palestinienii vor continua să lanseze rachete “Qassam-2” asupra Israelului, armata israeliană ar putea ataca populaţia civilă din teritorii. “Dacă va fi nevoie să încercuim oraşul Nablus, o vom face până la capăt, iar dacă va fi nevoie să închidem oraşul Tulkarem, o vom face”, a declarat Ben Eliezer, în faţa unei comisii parlamentare.

Ministrul Transporturilor, Ephraim Sneh, a apreciat că, dacă palestinienii vor continua să lanseze acest tip de rachete, vor provoca un adevărat dezastru. El a precizat că acţiunile armatei israeliene se vor concentra asupra zonelor în care se produce armament.

 

2. Ungaria – desfăşurarea campaniei electorale

 

Analiştii politici apreciază că încă din startul campaniei electorale, premierul Viktor Orban încearcă să se distanţeze pentru a deveni, în aprilie, primul şef de guvern care va obţine un al doilea mandat.

De asemenea, aceştia apreciază actuala campanie electorală drept foarte strânsă, aceasta remarcându-se deja ca fiind cea mai agresivă de la prăbuşirea comunismului, în 1989, mai ales având în vedere că integrarea Ungariei în Uniunea Europeană, prevăzută pentru 2004, va aduce avantaje primului clasat, care va conduce ţara în această perioadă.

Făcând un bilanţ al guvernării sale, V. Orban a insistat asupra creşterii nivelului de viaţă al ungurilor, în ultimii patru ani, şi le-a promis că aceasta va continua, evitând cu grijă orice atac la adresa opoziţiei. Ungaria a înregistrat o creştere de două ori mai mare decât cea din Uniunea Europeană, estimată la 3,8% în 2001, în ciuda situaţiei mondiale defavorabile (pentru prima dată din 1989, nivelul de viaţă a crescut, în anul 2000).

Neutralitatea discursului lui V. Orban privind starea naţiunii, care a fost ţinut la 7 februarie a.c., a contrastat faţă de tonul avut în cadrul dezbaterii parlamentare care avusese loc cu două zile înainte, atunci când acesta a acuzat opoziţia de “trădare”. Viktor Orban, liderul unei coaliţii alcătuită din trei partide de dreapta, a încercat să minimalizeze importanţa afirmaţiei sale, subliniind că nu a fost o opinie pronunţată de la tribuna Parlamentului. Cu toate acestea, deputaţii socialişti, principala grupare de opoziţie, au decis să boicoteze sesiunea parlamentară până la alegeri, în semn de protest. Scrutinul va avea loc în două tururi, pe 7 şi 21 aprilie a.c.

“Premierul nu are nevoie să fie agresiv, îi este de ajuns să-şi prezinte succesele”, a explicat un consilier al lui V. Orban. “Ar fi o eroare tactică să răspundă campaniei negative a opoziţiei tot printr-o campanie negativă”, a declarat acesta.

“V. Orban a fost criticat de consilierii săi pentru că şi-a dat frâu liber”, a apreciat Laszlo Keri, un analist politic cu o atitudine critică faţă de guvern.

Analiştii apreciază că în ultimii patru ani, discursul politic din Ungaria a devenit mai dur, dreapta comparând frecvent opoziţia socialistă cu comuniştii care au reprimat sângeros revolta din 1956.

La rândul său, opoziţia formată din socialişti şi Democraţi Liberi (SZDSZ) acuză guvernul că subminează instituţiile democratice. Ei reproşează Executivului că a redus rolul Parlamentului, controlează presa de stat şi exercită chiar presiuni asupra justiţiei pentru înăbuşirea scandalurilor.

“Aceste critici nu au nici o bază, iar Ungaria este un stat de drept”, a replicat un consilier al premierului, care a subliniat că şi preşedintele Curţii Supreme, Pal Solt, a respins afirmaţiile privind lipsa de independenţă a justiţiei.

Opoziţia, care a fost, pentru o lungă perioadă, depăşită de partidul Fidesz a lui V. Orban în intenţiile de vot, s-a plasat pe primul loc în sondajele din ianuarie a.c, Istvan Gyorgy Toth, directorul institutului de sondaje Tarki, considerând că acest progres este doar temporar.

I. G. Toht a atribuit acest progres creşterii criticilor la adresa acordului încheiat în decembrie 2001 de V. Orban cu omologul său român, prin care se permite cetăţenilor români să lucreze în Ungaria.

În opinia formaţiunilor ungare de opoziţie, acordul va declanşa o invazie de muncitori români care vor pune în pericol piaţa forţei de muncă din Ungaria. De asemenea, acestea au apreciat că Slovacia va solicita aceleaşi concesii ca şi România.

Analiza sondajelor arată că, în rândul clasei de mijloc a societăţii, procentul celor mulţumiţi de nivelul de viaţă este în creştere, analiştii considerând că “socialiştii vor fi avantajaţi dacă vor reuşi să convingă electoratul că pot face chiar mai mult”.

De la primele alegeri libere, din 1990, nici un guvern maghiar în exerciţiu nu a reuşit să câştige alegerile pe care le-a organizat. 

 

3. Critici la adresa politicii externe a administraţiei americane 

 

Comisarul UE pentru relaţii externe, Chris Patten, a lansat un atac la adresa politicii externe americane, acuzând administraţia condusă de George W. Bush că abordează lumea “periculos de simplist şi într-o manieră absolutistă”.

În timp ce oficiali ai UE au avertizat în legătură cu o posibilă adâncire a diferenţelor dintre Europa şi SUA, care ar putea fi cea mai importantă din ultimii 50 de ani, comisarul C. Patten a declarat pentru cotidianul “The Guardian” că este vremea ca guvernele europene să preia iniţiativa şi să oprească tendinţele americane de abordare unilaterală a problemelor internaţionale.

“Gulliver nu poate merge de unul singur, şi nu cred că este de folos ca noi să ne considerăm oamenii din Lilliput şi să nu ne spunem punctul de vedere”, a declarat C. Patten.

Reacţia lui Chris Patten a venit după ce recent, premierul francez, Lionel Jospin, a avertizat SUA să nu cedeze “tentaţiei puternice a unilateralismului”.

Ca şi reprezentantul guvernului francez, C. Patten a exemplificat cu referirea pe care G. Bush a făcut-o la “axa răului”, desmnând prin aceasta, în discursul despre starea uniunii, Irakul, Iranul şi Coreea de Nord, afirmând că expresia a făcut un “mare deserviciu”.

Oficialii UE au precizat că SUA şi UE pot avea interese divergente în privinţa Iranului, pentru că Europa este decisă să dezvolte comerţul cu acest stat, în timp ce pentru SUA această ţară face parte din “axa răului”.

Comisarul UE a insistat că politica externă a Uniunii Europene de “angajare constructivă” cu Iranul şi Coreea de Nord va aduce mai multe rezultate decât cele pe care le poate produce politica americană care, până acum, nu a însemnat decât “mai multă retorică decât substanţă”.

Observaţiile comisarului UE pentru relaţii externe reprezintă, conform analiştilor politici, cea mai importantă luare de poziţie care exprimă preocuparea europeană legată de tonul din ce în ce mai războinic al SUA. Un oficial important al UE afirmă că “este umilitor şi ofensator faptul că simţim că trebuie să ne facem temele aşa cum zic D. Cheney şi C. Rice. Trebuie să încetăm să ne gândim că singura politică pe care o putem promova este cea care e aprobată de SUA”.

Public, guvernul britanic continuă să susţină politica americană. Dar personalităţi importante din Partidul Laburist admit că sunt foarte deranjate de noua turnură agresivă a gândirii politice americane, mai ales în ceea ce priveşte faptul că America e convinsă că poate extinde războiul împotriva terorismului într-o serie de alte state.

Viziunea temperată este destul de puţin împărtăşită în SUA, mai ales după succesul operaţiunii militare din Afganistan. Rezultatul este că SUA sunt în faza “triumfalistă”, afirmă oficialii europeni, iar secretarul de stat Colin Powell este “singura voce a raţiunii”.

Comisarul Chris Patten este foarte nemulţumit de abordarea unilaterală practicată de SUA în relaţiile internaţionale. “Oricât de puternic eşti, chiar dacă eşti cea mai mare putere, nu poţi să le faci singur pe toate”, a precizat acesta, chemând statele europene să lase deoparte reţinerile şi să îşi susţină punctul de vedere în toate privinţele. 

 

4. Iran - demonstraţii împotriva ameninţărilor SUA 

 

Iranul, acuzat de Statele Unite pentru rolul jucat în Orientul Mijlociu şi în Afganistan, a organizat, la 11 februarie a.c., o mare demonstraţie împotriva “ameninţării de agresiune americană”. 

“Poporul şi responsabilii regimului care au participat, împreună, la manifestaţie, şi-au demonstra unitatea, forţa şi intransigenţa”, a declarat liderul spiritual al Republicii Islamice, ayatollahul Ali Khamenei. El a denunţat declaraţiile “ameninţătoare şi violente” ale liderilor americani, în special cele ale preşedintelui George W. Bush, care a acuzat Iranul că face parte dintr-o “axă a răului”, alături de Irak şi Coreea de Nord, că exportă terorism şi că încearcă să obţină arme de distrugere în masă. Alţi lideri americani au acuzat regimul iranian că vrea să destabilizeze Afganistanul şi că acordă adăpost membrilor reţelei Al-Qaida.

Tensiunile dintre Iran şi Statele Unite - ţări care nu mai întreţin relaţii diplomatice de 22 de ani - s-au amplificat în ultima perioadă. “Americanii pot veni când doresc în Iran. Dar nu vor mai pleca; vor fi prinşi în capcană, deoarece Iranul este diferit de Afganistan”, a afirmat fostul preşedinte iranian Ali Akbar Hashemi-Rafsandjani.

Iranul a respins toate acuzaţiile Statelor Unite şi a dezminţit implicarea în traficul cu arme destinate Autorităţii Palestiniene. În privinţa Afganistanului, Iranul şi-a exprimat sprijinul pentru guvernul interimar al lui Hamid Karzai şi opoziţia faţă de talibani şi membrii Al-Qaida, pe care îi consideră “fundamentalişti sunniţi criminali”.

Manifestaţii antiamericane s-au desfăşurat practic în toate oraşele ţării. Manifestanţii au scandat sloganuri ostile preşedintelui american, George W. Bush şi premierului israelian Ariel Sharon: “poporul nostru s-a deşteptat şi detestă America”.

Posturile de radio şi de televiziune au fost mobilizate, incitând populaţia să “dea un pumn în figură liderilor americani”.

În Iran au început, în luna februarie, zece zile de festivităţi oficiale pentru a marca a 23-a aniversare a Revoluţiei.

 

5. Zece ani de la semnarea Tratatului de la Maastricht

 

În urmă cu zece ani, la 7 februarie 1992, miniştrii de externe şi ai economiei ai celor 12 ţări membre ale Comunităţii Europene (nu erau membre în acea perioadă Austria, Finlanda şi Suedia) au semnat oficial la Maastricht Tratatul cu acelaşi nume.

În acelaşi oraş, devenit istoric, şefii de stat sau de guvern ai celor 12 au ajuns, în decembrie 1991, după tratative dificile, la semnarea acordului politic. 

În acest fel, Comunitatea devenea Uniunea Europeană şi se stabilea angajamentul privind adoptarea unei monede unice europene până la sfârşitul secolului. Imediat după prăbuşirea sistemelor comuniste şi a reunificării germane, exista şi un angajament, mai mult sau mai puţin explicit, în direcţia unei reunificări generale a Europei.

Zece ani mai târziu, după o perioadă deloc uşoară, marcată de crize valutare şi de sacrificii pentru cetăţenii UE, marea “cucerire” - moneda comună - se află în buzunarele a 305 milioane de cetăţeni europeni. O noutate care s-a dovedit şi sub aspect psihologic foarte pozitivă. 

Analiştii apreciază că nu a fost uşoară transpunerea în realitate a proiectului elaborat la Maastricht:

“Într-adevăr, convoiul Uniunii monetare a riscat de mai multe ori să deraieze de-a lungul itinerariului, în etape, încă din iulie 1990 cu deplina liberalizare a mişcărilor de capital. Dificultăţile au început în lunile imediat următoare semnănii Tratatului. Sub loviturile “nu”-ului în primul referendum danez (iunie 1992) şi a incertitudinii cu privire la cel francez, valutele europene intră în fibrilaţie. Valuri speculative pun în grea cumpănă acordul de schimb - furtuna monetară este atât de devastatoare încât Italia şi Marea Britanie sunt obligate să-şi retragă lira italiană şi respectiv lira sterlină, din SME. Dar instabilitatea continuă în lunile următoare, cu francul francez în vizor, şi culminează în august 1993 cu decizia amplificării cu 15% a marjelor de fluctuaţie ale SME. Uniunea monetară pare în acel punct un miraj îndepărtat, de neatins: sunt sceptice nu numai pieţele financiare, ci şi opiniile publice, lovite de creşterea somajului şi de recesiune. Procesul de ratificare a Acordului de la Maastricht este greoi şi culminează cu intrarea în vigoare la 1 noiembrie 1993: Danemanca şi Regatul Marii Britanii îşi iau măsuri de precauţie cu clauza de abţinere”.

Începe apoi - nu fără noi momente de criză - o fază îndelungată de convergenţa economică, de luptă împotriva inflaţiei, de eforturi pentru redresarea economică. 

“Maastricht a fost în cele din urmă un succes, a declarat economistul Daniel Gros, directorul Centrului european de studii politice, dar tranziţia a fost dură, mult mai dură decât s-a prevăzut”. “Oricum, procesul iniţiat la Maastricht nu s-a încheiat odată cu trecerea la euro: uniunea monetară pare a fi completată, dar acum soseşte faza cea mai interesantă şi anume aprofundarea uniunii economice”, a mai spus acesta. 

 

 

 

 

 

 

6. Analize privind rezultatele luptei împotriva terorismului

 

Analiza situaţiei politice internaţionale rezultate în urma atentatelor din SUA din 11 septembrie 2001

■ Noua faţă a lumii 

“După trei luni de la evenimentele din 11 septembrie, este timpul să facem un prim bilanţ a tot ceea ce schimbă de acum înainte geopolitica planetară şi va afecta vieţile noastre.

Ceea ce s-a modificat dintr-o dată este însăşi percepţia despre terorism. S-a vorbit imediat de “hiperterorism” pentru a declara că nu va mai fi ca înainte. Un prag, de neimaginat, de neconceput, a fost depăşit. Agresiunea a fost de o asemenea anvergură încât nu seamănă cu nimic cunoscut, aşa încât nici nu ştim cum să o numim. Atentat? Atac? Act de război? Limitele violenţei extreme par să fie depăşite.

Agresiunea din 11 septembrie dezvăluie, în ce-i priveşte pe autorii ei, o cruzime fantastică şi un grad foarte înalt de sofisticare. Ei au urmărit să producă cel puţin trei tipuri de efecte: pagube materiale, un impact simbolic şi un mare şoc mediatic.

Rezultatele sunt binecunoscute. Dar, distrugerile respective nu constituiau, în mod evident, obiectivul principal. Căci atunci avioanele ar fi vizat, de exemplu, centrale nucleare sau baraje şi ar fi provocat distrugeri apocaliptice şi zeci de mii de morţi.

Al doilea obiectiv era acela de a depăşi orice imaginaţie prin ofensarea şi degradarea principalelor semne ale grandorii Statelor Unite, simbolurile hegemoniei lor imperiale în materie economică (World Trade Center), militară (Pentagonul) şi politică (Casa Albă).

Mai puţin remarcat decât cele precedente, al treilea obiectiv era doar de ordin mediatic. Printr-un fel de lovitură de stat televizată, Ossama bin Laden, creierul presupus al agresiunii, a urmărit să ocupe ecranele, să-şi impună imaginile sale, scenele operei sale de distrugere. El a preluat astfel controlul tuturor ecranelor de televiziune ale Statelor Unite şi, mai departe, din lumea întreagă. Ossama bin Laden a putut astfel să demonstreze insolita vulnerabilitate americană, să expună în interiorul căminelor propria sa putere malefică.

Încă de când un dispozitiv tehnic global a permis difuzarea de imagini în direct pe ansamblul planetei, se ştia că totul este pregătit pentru apariţia unui “mesianism mediatic” şi că totul va fi exploatat, într-o bună zi, de către un fel de profet electronic.

Ossama bin Laden este primul. Având acces la toate ecranele lumii el a putut difuza mesajul său planetar, a putut apărea în ochii a milioane de persoane, îndeosebi din lumea arabo-musulmană, ca un erou.

Fiecare om înţelege că de acum încolo avem de-a face cu un terorism global. Global în ce priveşte organizarea, dar şi raza de acţiune şi obiectivele lui. Şi care nu revendică nimic foarte precis: nici independenţa unui teritoriu, nici concesii politice concrete, nici instaurarea unui tip deosebit de regim. Însăşi agresiunea din 11 septembrie 2001 încă nu a fost revendicată în mod oficial.

Această formă nouă de teroare se manifestă ca un fel de pedeapsă împotriva unui “comportament general”, fără altă precizare, al Statelor Unite şi, într-o măsură mai largă, al statelor occidentale.

Sub influenţa Secretarului de Stat al SUA, Colin Powell, care s-a arătat a fi personaliatea cea mai lucidă a Administraţiei americane, Statele Unite au reuşit să-şi păstreze sângele rece şi să profite de emoţia internaţională şi solidaritatea exprimată de aproape toate cancelariile (cu excepţia, notabilă, a Irakului) pentru a-şi consolida hegemonia lor planetară.

Se ştia deja, odată cu dispariţia Uniunii Sovietice, că Statele Unite erau singura superputere. Dar, ici sau colo, câteva ţări “recalcitrante” - Rusia, China, Franţa în maniera ei, etc. - ezitau să recunoască acest lucru. Evenimentele din 11 septembrie au spulberat îndoielile; cele trei state şi încă multe altele au recunoscut în mod explicit supremaţia americană.

Numeroşi lideri s-au deplasat în SUA, în mod oficial pentru a-şi exprima condoleanţele lor, în realitate pentru a-şi exprima fidelitatea necondiţionată. Fiecare a înţeles că nu era momentul pentru fineţuri. “Cine nu este cu noi este cu teroriştii”, a avertizat George W. Bush, adăugând că îşi va aminti de toţi cei care, în acest moment deosebit, ar rămâne pasivi.

Coaliţia constituită se supune unei geometrii variabile; SUA alegând întotdeauna partenerul, fixându-i în mod unilateral misiunea ce trebuie să o comande, şi nelăsându-i nici o marjă de manevră. “Participarea Europei la acest război se face pe baze unilaterale care presupun acceptarea clară a unei singure autorităţi: comandamentul american”, a constatat un analist american. Şi nu numai în domeniul militar. În domeniul informaţiilor, “războiul invizibil”, peste 50 de ţări şi-au plasat, de asemenea, serviciile lor la ordinele CIA şi ale FBI.

Supremaţia Statelor Unite era mare. De acum înainte este zdrobitoare. Celelalte puteri occidentale (Franţa, Germania, Japonia, Italia şi chiar Marea Britanie), pe lângă SUA, fac figură de “liliputani”.

Aşa cum derularea evenimentelor a arătăt, Ossama bin Laden s-a înşelat total. În mai puţin de 24 de ore - pus în mod ferm în faţa opţiunii de a ajuta Statele Unite sau de a asuma riscuri considerabile în domeniile strategice prioritare cum sunt Caşmirul, rivalitatea cu India şi deţinerea armei nucleare -înaltul comandament pakistanez nu a putut ezita. Aşa cum se ştie, a sacrificat Afganistanul.

Rusia, în ce o priveşte, nici ea nu a ezitat o secundă. Vladimir Putin a fost primul care l-a contactat pe George W. Bush, la 11 septembrie, pentru a-şi exprima solidaritatea. Aceasta a mers atât de departe în Asia centrală încât ierarhia armatei a fost impresionată. De acum înainte se vorbeşte chiar că Rusia se va ralia NATO.

Această nouă atitudine a Rusiei semnifică, în mod clar, faptul că, la scară planetară, nu mai există nici o coaliţie militară susceptibilă să se constituie şi care să poată fi o contrapondere la Statele Unite.

Dominaţia militară a Statelor Unite este de acum înainte absolută. În această privinţă, “pedeapsa” pe care SUA o administrează Afganistanului, de la 7 octombrie, bombardându-l zi şi noapte, reprezintă un avertisment terifiant pentru toate ţările lumii. Acea ţară care este împotriva Statelor Unite se va trezi singură în faţa lor, fără cel mai mic aliat, şi se va expune pericolului de a fi bombardată până va fi readusă la epoca de piatră.

Lista viitoarelor “ţinte” eventuale este anunţată public în coloanele jurnalelor americane: Irak, Iran, Siria, Yemen, Sudan, Coreea de Nord.

Un dispozitiv global de securitate

O altă lecţie desprinsă după evenimentele din 11 septembrie este aceea că mondializarea continuă şi se afirmă drept principala caracteristică a lumii contemporane. Dar, criza actuală a dezvăluit vulnerabilitatea ei. Tocmai de aceea Statele Unite susţin că este urgentă realizarea a ceea ce s-ar putea numi aparatul de securitate al mondializării.

Prin ralierea Rusiei, intrarea Chinei în Organizaţia Mondială a Comerţului şi pretextul luptei mondiale împotriva terorismului, condiţiile par de acum încolo întrunite pentru ca acest dispozitiv global de securitate să fie realizat şi să fie încredinţat, fără îndoială, noii Organizaţii Nord-Atlantice.

Se fac însă auzite voci care consideră mondializarea liberală răspunzătoare în parte de evenimentele din 11 septembrie. Pe de o parte, pentru că ea a agravat nedreptăţile, inegalităţile, sărăcia la scară planetară, amplificând astfel disperarea a milioane de persoane pregătite de acum înainte să se revolte sau, în lumea arabo-musulmană, să se ralieze grupărilor islamiste radicale - între care Al-Qaida - care apelează la violenţa extremă.

Fragilizând statele, devalorizând politica şi anihilând reglementările, mondializarea a favorizat avântul unor organizaţii cu structuri maleabile, neierarhice, în formă de reţea. Şi firmele globale cum sunt organizaţiile neguveramentale, de exemplu, au profitat de acestă nouă “distribuire a cărţilor de joc” şi s-au înmulţit. Dar au proliferat şi organizaţii parazite în aceleaşi condiţii, profitând în mod haotic de spaţiile degajate în felul acesta: mafii, reţele delincvente, criminalitate de toate genurile, secte şi grupări teroriste.

Al-Qaida este o organizaţie adaptată perfect epocii mondializării: în ce priveşte ramificaţiile multinaţionale, reţelele ei financiare, conexiunile mediatice şi comunicaţionale, filierele de aprovizionare, polii ei “umanitari”, reţele de propagandă, filialele şi subfilialele ei.

Odată cu mondializarea, în prezent se constată că apare reţeaua-stat, al cărui prim exemplu este, evident, Ossama bin Laden.

Mondializarea favorizează acest fapt, tot aşa cum ea va încuraja mâine apariţia unor întreprinderi-stat care, în maniera lui bin Laden, vor investi într-un stat destructurat, pradă unei dezordini endemice, pentru a-l utiliza după bunul lor plac. Şi în această privinţă, Ossama bin Laden va fi fost, într-un fel, un precursor terifiant”. 

*

■ Atentatele din 11 septembrie au frânat globalizarea economică, în schimb au dus la apariţia globalizării securităţii 

 

“Războiul împotriva terorismului constă de fapt în două războaie foarte diferite. Primul se duce împotriva reţelelor teroriste existente în societăţile occidentale. Al doilea este un război împotriva statelor care adăpostesc sau sprijină într-un fel organizaţiile teroriste. Ambele războaie sunt menite să continue. Nu se vor termina prin victoria în Afganistan, nici prin eliminarea lui bin Laden şi a bazelor organizaţiei teroriste Al-Qaida din acea ţară. Există raţiuni strategice precise în acest sens, înţelegând prin strategie “puntea” dintre politică şi folosirea forţei, adică ansamblul deciziilor care sunt luate pentru a utiliza din punct de vedere politic rezultatele operaţiunilor desfăşurate pe teatrele de luptă ale celor două războaie.

Cele două războaie sunt strâns legate între ele. După 11 septembrie, lupta împotriva terorismului a încetat să facă parte din menţinerea ordinii şi a securităţii publice, adică din operaţiunile de poliţie, pentru a deveni un capitol al securităţii naţionale. Securitatea teritoriului a devenit din nou prioritară. În SUA a fost creat un nou minister, acela al “Homeland Defence”, care se ocupă, între altele, de lupta împotriva terorismului, a marii criminalităţi şi a imigraţiei. Mass-media a favorizat o astfel de transformare.

Războiul împotriva terorismului părea să fie numai militar, dat fiind caracterul spectaculos mai accentuat al operaţiunilor din Afganistan. Războiul împotriva teroriştilor trebuie să distrugă reţele foarte ramificate, care dispun de un bun nivel ştiinţific, profesional şi financiar, precum şi de personal antrenat, dispus să moară. Practic, atentatele sinucigaşe nu pot fi descurajate şi prevenite, decât numai prin eliminarea potenţialilor terorişti. Aceste reţele sunt invizibile în societăţile occidentale, greu de penetrat de către serviciile de informaţii şi chiar mai greu de distrus, fiind organizate în celule separate, compartimentate, etc.

Spre deosebire de organizaţiile ierarhice şi piramidale, cele în reţea nu prezintă puncte vulnerabile deosebite, care să poată fi atacate, provocând colapsul întregii structuri. Trebuie distrusă celulă cu celulă. După uciderea căpeteniei, rămân tentaculele caracatiţei care vor putea lovi în continuare. Nici un politician nu trebuie să rişte declarând că a învins, mai ales în perioade preelectorale, fiindcă, din cauza unor noi atentate, el ar putea pierde consensul opiniei publice.

Prin urmare, războiul împotriva teroriştilor internaţionali va deveni permanent. Va fi dus în mod secret şi nemilos. Din punct de vedere strategic, el presupune în esenţă două riscuri principale.

Primul este acela că nu va reuşi să găsească un echilibru just între cerinţele securităţii şi cele ale libertăţii; prima nu mai predomină în mod absolut. “Descentralizarea” s-a terminat. Multe sectoare, considerate de neatins înainte de 11 septembne, au fost puse sub control şi supuse unor măsuri restrictive. Legislaţiile au devenit mai puţin flexibile. Strategia luptei împotriva reţelelor teroriste va avea succes numai dacă nu va implica închistări excesive ale societăţilor noastre deschise. În cazul în care se vor înregistra poziţii excesiv de rigide, nu este exclus să se producă o recesiune economică mondială.

Al doilea risc este acela că repetarea unor atentate, mai ales dacă ele vor fi efectuate cu arme de distrugere în masă, ar putea provoca reacţii xenofobe şi, la limită, adevărate războaie civile cu milioanele de imigranţi islamici în Occident.

Al doilea război - acela împotriva statelor care adăpostesc baze teroriste - a început pentru americani cu o zdrobitoare victorie în prima bătălie: cea din Afganistan. Bineînţeles, ea încă nu s-a încheiat; şi va putea fi declarată încheiată numai după prinderea sau eliminarea lui bin Laden şi a afiliaţilor la Al-Qaida. În orice caz, succesul militar a fost mult mai complet şi rapid decât se putea prevedea. Totuşi, partea cea mai dificilă a campaniei strategice în Afganistan abia începe. După ce se va câştiga războiul, va trebui să se câştige pacea, adică să se evite căderea ţării în haos.

Strategia americană a fost la început absolut corectă. Războiul nu urmărea distrugerea regimului taliban, ci, pur ci simplu, prinderea lui bin Laden şi a colaboratorilor săi, respectiv predarea lor de către regimul de la Kabul. Din nefericire, medierea cerută de SUA Pakistanului a eşuat, probabil pentru că a fost sabotată de serviciile secrete de la Istamabad. Totodată, Alianţa Nordului a înaintat prea rapid, ocupând Kabulul în pofida cererilor americane. Tadjicii, uzbekii şi Hazara - care o alcătuiesc şi care sunt sprijiniţi de Rusia, de Iran şi de India - nu par câtuşi de puţin dispuşi să cedeze puterea cucerită, pentru a o împărţi cu etnia majoritară, Pashtun.

Triumful păcii va fi mult mai dificil decât victoria războiului. Statele Unite ale Americii sunt preocupate să câştige bătălia, pentru a lăsa apoi gestionarea păcii în grija ONU şi Europei. Totuşi, ele nu o pot neglija. După părerea analiştilor politici, procesul de instaurare şi menţinere a păcii în Afganistan este practic imposibil, indiferent de consistenţa ajutoarelor economice şi angajarea unor forţe militare şi de poliţie din restul lumii. În cel mai bun caz, conform aceloraşi păreri, ele riscă să aibă acelaşi deznodământ ca forţele UNPROFOR din Bosnia. Şi pentru a evita critici, abătând atenţia opiniei publice interne şi internaţionale, SUA vor fi practic constrânse să atace alte state care oferă adăpost unor baze teroriste.

De altfel, triumful operaţiunilor în Afganistan îi va determina cu siguranţă pe americani să vadă lucrurile mai puţin dificile decât sunt şi să privilegieze dimensiunile militare ale strategiei. O dovedesc ultimele sondaje: 74% dintre americani se pronunţă pentru înfăptuirea unui atac împotriva Irakului de tipul celui efectuat în Afganistan, chiar şi cu folosirea unor Forţe Speciale. Un procent de 56% este în favoarea unei acţiuni mai masive, de genul celei din Războiul din Golf. Foarte puţini sunt cei pe care-i interesează reacţiile restului lumii, inclusiv ale lumii islamice, deşi sunt conştienţi că ambele vor fi cu atât mai puternice cu cât conflictul este mai aspru, mai ales dacă războiul s-ar extinde pe mai multe fronturi.

În fine, ambele războaie împotriva terorismului sunt destinate să continue. În mod inevitabil, ele vor implica restul lumii. Atentatele din 11 septembrie au frânat globalizarea economică, dar au dat naştere unei noi globalizări: cea a securităţii. Aşa cum prima se caracteriza prin eliminarea barierelor economice, cea de-a doua se caracterizează prin eliminarea constrângerilor create de dreptul internaţional şi de suveranitatea statelor. Cei acuzaţi că sprijină terorismul, pe baza unor probe oferite adesea numai de serviciile de informaţii, sunt atacaţi. Ca şi în domeniul economic, şi în domeniul securităţii dispare separarea între interior şi exterior. Cu alte cuvinte, alianţele permanente îşi pierd valoarea, faţă de coaliţiile conjuncturale organizate de Statele Unite, a căror supremaţie s-a consolidat în mod remarcabil. Strategia a devenit cu adevărat globală. Dimensiunile sale militare ar trebui să fie coerente cu cele politice, psihologice sau economice. Realitatea arată că deciziile strategice se adaptează la starea de spirit schimbătoare a opiniei publice. Dimensiunile militare devin centrale pur şi simplu fiindcă sunt cele mai spectaculoase. Ca şi toate războaiele din era informaţiei, şi acela împotriva terorismului riscă să se transforme într-un spectacol pur. Strategia riscă să urmeze logica pieţei informaţiei”.

*

■ Aspecte recente privind combaterea terorismului 

Viceministrul iranian al Afacerilor Externe, Ali Ahani, a sugerat liderilor Uniunii Europene crearea unei celule comune cu Iranul de luptă împotriva terorismului.

Ali Ahani a apreciat drept “regretabil” faptul că preşedintele american George W. Bush a uitat atât de repede cooperarea ţării sale cu comunitatea internaţională. “Declaraţiile lui G. Bush pot slăbi solidaritatea internaţională de luptă împotriva terorismului, care s-a format după tragedia din 11 septembrie”, a avertizat viceministrul iranian de externe. “Este regretabil şi G. Bush va trebui să răspundă pentru asta”, a adăugat el, atribuind criticile americane lansate la adresa Iranului unei campanii israeliene. “Din fericire, declaraţiile iresponsabile nu au afectat în nici un fel dialogul nostru cu europenii”, a subliniat diplomatul iranian.

Ali Ahani a dezminţit, totodată, acuzaţiile secretarului american al apărării, Ronald Rumsfeld, privind prezenţa “unor terorişti Al-Qaida în Iran”. “Noi nu vom permite, sub nici un pretext, ca frontierele noastre să fie utilizate de persoane acuzate de terorism. Forţele noastre de securitate au primit instrucţiuni ferme de a aresta imediat orice persoană suspectă de apartenenţă la Al-Qaida”, a afirmat el. “Noi am închis încă de la început cei 900 de kilometri de frontieră cu Afganistanul şi am reintrodus viza pentru cetăţenii proveniţi din ţările Golfului Persic. Fără îndoială că de aceste măsuri au beneficiat şi Statele Unite”, a adăugat oficialul iranian.

Ali Ahani a reafirmat că Iranul este “dispus să colaboreze cu comunitatea internaţională împotriva terorismului, însă nu sub egida Statelor Unite, ci în cadrul ONU”.

În plus, diplomatul iranian a revendicat “rolul efectiv al ţării sale” la înlăturarea talibanilor, precum şi la rezultatele obţinute în cadrul recentei reuniuni de la Bonn cu privire la viitorul Afganistanului. 

*

Statele Unite supraveghează Somalia pentru a afla dacă există grupări teroriste active sau dacă acestea încearcă să găsească refugiu pe teritoriul ţării, a declarat, la 6 februarie a.c., secretarul de stat american, Colin Powell.

“Noi nu încercăm să găsim un pretext pentru a invada Somalia, noi vrem să ştim dacă organizaţiile teroriste găsesc în situaţia instabilă din ţară un teren fertil pentru noi activităţi sau pentru refugiu”, a declarat Colin Powell.

Numeroşi oficiali americani afirmă de mai multe luni că Somalia face obiectul unei atenţii deosebite din cauza posibilităţii ca gruparea Al-Qaida, condusă de Ossama bin Laden, să găsească aici un nou refugiu, după Afganistan.

Colin Powell a mai salutat şi eforturile Sudanului, ţară plasată pe lista americană a statelor care susţin terorismul, pentru cooperare în ceea ce priveşte lupta antiteroristă.

Oficialii sudanezi “au depus eforturi, în ultimele patru-cinci luni, pentru îndepărtarea organizaţiilor teroriste din Sudan, şi cooperează în materie de informaţii şi poliţie”, a spus el. Colin Powell a subliniat că SUA continuă să considere Guvernul sudanez responsabil de “activităţile grupărilor teroriste care sunt încă prezente la Khartum”.

